Author: administrator
Last saved by: viktoria.radvanska
Company: Abyss

Predkladacia správa

 
 
Ministerstvo financií SR predkladá na rokovanie vlády SR iniciatívny materiál, ktorým navrhuje opatrenie na zvýšenie príjmov štátneho rozpočtu SR z dane z pridanej hodnoty. Iniciatíva Ministerstva financií SR nadväzuje na zámer  programového vyhlásenia vlády SR v oblasti zníženia deficitu verejných financií realizáciou opatrení na strane príjmov. Ministerstvo financií SR zastáva názor, že na zabezpečení zvýšenia príjmov štátneho rozpočtu SR z dane z pridanej hodnoty sa môžu podieľať aj právnické osoby, ktoré nie sú zdaniteľnými osobami, napríklad  štátne orgány a ich rozpočtové a príspevkové organizácie, štátne fondy, orgány územnej samosprávy a ich rozpočtové a príspevkové organizácie, iné právnické osoby, ktoré sú orgánmi verejnej moci, a to využitím platného právneho stavu v oblasti dane z pridanej hodnoty.
 
Právnické osoby, ktoré nie sú zdaniteľnými osobami, sa môžu svojimi nákupmi tovarov (napr. rôznej odbornej literatúry, časopisov, vedeckých a odborných publikácií, výpočtovej techniky, investičného majetku, spotrebného tovaru a pod.) v iných členských štátoch Európskej únie podieľať na príjmoch štátneho rozpočtu SR tým, že ako osoby registrované pre daň budú zdaňovať v tuzemsku tovary nakúpené v iných členských štátoch Európskej únie bez dane. Obdobne sú zdaňované v tuzemsku tovary dovážané z tretích štátov prepúšťané do voľného obehu v tuzemsku (daň sa platí colnému orgánu v prospech štátneho rozpočtu SR). Ak tieto osoby nakupujú tovary v iných členských štátoch Európskej únie bez oslobodenia od dane ako osoby neregistrované pre daň, je v cenách nakúpených tovarov obsiahnutá aj daň z pridanej hodnoty štátu dodávateľa tovaru a táto daň je príjmom štátneho rozpočtu iného členského štátu Európskej únie.
 
Na základe uvedeného a v súlade s platnou právnou úpravou dane z pridanej hodnoty Ministerstvo financií SR navrhuje, aby vláda SR prijala opatrenie, ktorým by zaviazala právnické osoby, ktoré nie sú zdaniteľnými osobami, a sú v riadiacej a zakladateľskej pôsobnosti orgánov štátnej správy,  aby sa podľa zákona č. 222/2004 Z. z. o dani z pridanej hodnoty v znení neskorších predpisov registrovali pre daň, čím sa vytvoria predpoklady zdaňovať nakúpené tovary z iných členských štátov Európskej únie v prospech štátneho rozpočtu SR. Obdobný postup je možné odporučiť aj orgánom územnej samosprávy.